سعود بن عبد العزيز ال سعود

جلالة الملك سعود بن عبد العزيز ال سعود (15 يناير 1902 - 23 فبراير 1969) تانى ملوك المملكه العربيه السعوديه وهو تانى ابناء الملك عبد العزيز بن عبد الرحمن ال سعود ، امه هى الاميرة وضحى بنت محمد العريعر .

الملك سعود بن عبد العزيز هو اول واحد اتولى منصب ولى العهد فى المملكه العربيه السعوديه وكمان اول واحد اتولى منصب رئيس مجلس الوزرا هناك ، ولغاية دلوقتى هو الملك الوحيد فيها اللى انتهى حكمه بالعزل عن طريق العيلة المالكة ، مش زى أبوه واخواته اللى كل واحد فيهم قعد فى منصب الملك لغاية يوم وفاته .

نشأته 

اتولد سعود بن عبد العزيز يوم 15 يناير 1902 فى الكويت ، وبعدما أبوه عبد العزيز بن عبد الرحمن ال سعود حرر مدينة الرياض فى نفس السنة سافر ليها وهو طفل رضيع مع ابوه و امه واخوه الشقيق الامير تركى . ولما كبر اتعلم من أبوه أنه يمارس مهام عسكرية وسياسية وادارية بشكل مستقل ، وكمان عرف العلوم السياسية والدبلوماسية من الشيخ عبدالله الدملوجى و من الشيخ حافظ وهبة اللى كانو من رجالة بلاط أبوه .

فى سنة 1915 قام سعود بن عبد العزيز بأول مهمة دبلوماسية ليه لما بعته أبوه كمرسال شخصى منه للراحل الشيخ عبد الله بن قاسم ال ثانى امير قطر فى الوقت ده . وفى نفس السنة شارك مع أبوه لأول مرة فى حروبه وكانت فى معركة جراب .

توليه منصب ولى العهد 

بعدما تم اعلان قيام المملكه العربيه السعوديه فى يوم 22 سبتمبر 1932 واعلان الملك عبد العزيز بن عبد الرحمن ال سعود نفسه ملك عليها ، قرر الملك عبد العزيز تعيين ولى عهد له ، ولما شاف أن ابنه الأمير سعود مستوفى كل الشروط اللازمة لتوليه المنصب ده مع دوره الفعال معاه فى تأسيس المملكة رشحه للمنصب . وبعدما خد الترشيح ده اجماع العيلة المالكة والمشايخ ورجال الدين ، أصدر الملك عبد العزيز بن عبد الرحمن ال سعود مرسوم ملكى بتاريخ 11 مايو 1933 بتعيين ابنه الامير سعود بن عبد العزيز فى منصب ولى العهد .

بعدما اتعين سعود بن عبد العزيز فى منصب ولى العهد ، عمل اصلاحات ادارية كتيرة تحت اشراف أبوه الملك عبد العزيز ؛ ومن أهم انجازاته فى الوقت ده أنه قعد مع خبرا ماليين واقتصاديين وأخد منهم اقتراحات وحلول تصلح الوضع المالى لالمملكه العربيه السعوديه واللى كان اتأثر وقتها زيه زي بقية دول العالم بقيام الحرب العالميه التانيه ، وكان أصدر بصفته ولى العهد مرسوم بعمل اصلاحات كتيرة فى مجالات مختلفة زى تنظيم ادارة الامن العام وتحسين نظم المحكمة الشرعية وتعزيز نشاط هيئة الامر بالمعروف والنهي عن المنكر . ده غير أنه عمل خطة جديدة لادارة شئون الحج و زود فى صلاحيات وزارة المالية بالنسبة لاقرار الميزانية ومراقبة الانفاق والتوفير ، وأسس مجلس للشئون الاقتصادية وأسس المديرية العامة لشئون البترول والمعادن وأسس ادارة للأشغال العامة بغرض استصلاح الأراضى للزراعة وأسس ادارة مستقلة للجمارك .

توليه منصب القائد العام للقوات المسلحة 
فى يوم 25 اغسطس 1953 أصدر الملك عبد العزيز بن عبد الرحمن ال سعود مرسوم ملكى بتعيين صاحب السمو الملكى الامير سعود بن عبد العزيز ولى العهد ، قائد عام للقوات المسلحة وقوى الامن الداخلى . وبالصفة دى قام سعود بن عبد العزيز بتطوير الجيش البرى وسلاح الطيران عن طريق شرا احدث الأسلحة وتدريب الافراد على ايدين خبرا امريكان على احدث اساليب الحرب . وكمان عمل على تطوير الخطوط الجوية السعودية عن طريق شرا طيارات جديدة وعمل رحلات طيران جوه السعوديه و بره للدول العربية بغرض نقل الحجاج .

توليه منصب رئيس مجلس الوزرا 
فى يوم 9 اكتوبر 1953 أصدر الملك عبد العزيز بن عبد الرحمن ال سعود امر بتعيين صاحب السمو الملكى الامير سعود بن عبد العزيز ولى العهد فى منصب رئيس مجلس الوزرا .

توليه الحكم 

فى يوم 9 نوفمبر 1953 مات الملك عبد العزيز بن عبد الرحمن ال سعود وفى نفس النهارده اتولى سعود بن عبد العزيز الحكم بصفته ولى العهد ، وفى يوم 11 نوفمبر 1953 أخد البيعة من العيلة المالكة لمنصب ملك المملكه العربيه السعوديه .

انجازاته 

 فى التعليم : اسس وزارة المعارف سنة 1954 وعين أخوه صاحب السمو الملكى الامير فهد بن عبد العزيز كأول وزير ليها ، وأسس مدارس كتيرة فى المدن والقرى وجاب مدرسين من بره . وفى سنة 1957 اسس اول جامعة فى شبه الجزيرة العربية وهى جامعة الملك سعود فى الرياض . وافتتح معهد الادارة العامة للتنظيم الادارى سنة 1960 ، وأسس الجامعة الاسلامية فى المدينة المنوره سنة 1961 ، وأمر بتأسيس كلية البترول والمعادن فى الظهران . وهو اول واحد نادى بتعليم البنات رغم اعتراض ناس من المجتمع السعودى على الموضوع ده ، لكنه فضل مصمم عليه لغاية لما افتتحت مدارس البنات سنة 1960 .
 فى المجال الاجتماعى : اسس وزارة الشغل والشئون الاجتماعية سنة 1961 وخلاها مسئولة عن رعاية كبار السن والمعاقين والأرامل والمطلقات ، وفى سنة 1962 أصدر نظام الضمان الاجتماعى .
 فى مجال المواصلات : عمل شبكة طرق برية واهتم بالطرق الزراعية ، وعمل تجديدات فى مطارات الرياض و جده و الظهران و الطائف و حايل و تبوك و القصيم ، وفى سنة 1961 افتتح مينا الملك عبد العزيز فى الدمام .
 فى المجال العسكرى : طور من القوات المسلحة السعودية عن طريق التدريبات الحديثة وبعت افرادها للتدريب والدراسة بره السعوديه ، وفى سنة 1955 اسس كلية الملك عبد العزيز الحربية .
 فى مجال الصحة : اسس مستشفيات كتيرة فى مناطق مختلفة ، واهتم بمكافحة مرض المالاريا .
 فى مجال الزراعة : فى سنة 1962 اسس البنك الزراعى العربى السعودى علشان يقدم قروض حسنة للمزارعين ، و لغى الجمارك على المعدات الزراعية ، وأمر ببنا سدود لحجز مية المطر فى جازان و ابها .
 فى المجال الدينى : اهتم بتوسعة وعمارة الجامع الحرام من فى هيئة عليا اسسها مخصوص علشان كده برياسة أخوه ولى العهد و رئيس الوزرا وقتها الامير فيصل بن عبد العزيز .

عزله عن الحكم 
فى اخر سنين حكمه ، ابتدا الملك سعود بن عبد العزيز يتأثر بأعراض مرض التهاب المفاصل و ارتفاع ضغط الدم وكان بيضطر يسافر بره للعلاج ومايقدرش يمارس مسئوليات الحكم ؛ غير كده زادت الخلافات بينه وبين أخوه وولى عهده فى الوقت ده الامير فيصل بن عبد العزيز .
للاسباب اللى فاتت دى عمل الامير محمد بن عبد العزيز ال سعود اكبر ولاد الملك المؤسس عبد العزيز بن عبد الرحمن ال سعود بعد الملك سعود بن عبد العزيز و ولى العهد الامير فيصل بن عبد العزيز ال سعود ، اجتماع مع الامرا والعلماء يوم 29 مارس 1964 صدر بعده فتوى من العلماء بأن الملك سعود يفضل فى منصب الملك على أن الامير فيصل ولى العهد يتولى ادارة شئون المملكه العربيه السعوديه داخليا وخارجيا ، ووافقت العيلة المالكة على الفتوى دى وطلبت من الامير فيصل ولى العهد أنه ينفذها .

وفى يوم 30 مارس 1964 اجتمع مجلس الوزرا برياسة صاحب السمو الملكى الامير خالد بن عبد العزيز ال سعود بصفته النائب الاول لرئيس مجلس الوزرا وقرر نقل سلطاته الملكية للامير فيصل ولى العهد تنفيذا للفتوى وقرار العيلة المالكة .

وفى يوم 1 نوفمبر 1964 اجتمع علماء الدين والقضاة ، وأعلن مفتى المملكة فى الوقت ده محمد بن ابراهيم ال الشيخ خلع الملك سعود وتنصيب الامير فيصل ولى العهد ملك بداله . وفى يوم 2 نوفمبر 1964 أخد الامير فيصل بن عبد العزيز البيعة لمنصب ملك المملكه العربيه السعوديه .

وفى يوم 3 يناير 1965 اعترف الملك سعود بن عبد العزيز بخلعه عن الحكم بعدما بعت مبايعته للملك فيصل بن عبد العزيز .

وفاته 
فى يوم 23 فبراير 1969 مات الملك سعود بن عبد العزيز فى اتينا عاصمة اليونان ، واتنقل جثمانه لمدينة مكه و صلوا عليه فى الجامع الحرام وبعد كده اندفن فى مقبرة العود فى الرياض .

شوف كمان 
 خالد بن سعود
 بسمة بنت سعود بن عبد العزيز ال سعود

ولاد الملك سعود بن عبد العزيز آل سعود 

 فهد 
 مساعد 
 محمد 
 عبد الله 
 سعد 
 بدر 
 فيصل 
 بندر 
 خالد 
 ثامر 
 ماجد 
 سلطان 
 عبد الرحمن 
 مشعل 
 منصور 
 عبد الإله 
 عبد المحسن 
 نايف 
 عبدالمجيد 
 فواز 
 طلال 
 مقرن 
 نواف 
 تركي 
 سلمان 
 أحمد 
 ممدوح 
 عبد الملك 
 مشهور 
 ناصر 
 سطام 
 مشاري 
 حمود 
 يزيد 
 هذلول 
 سيف الإسلام 
 سيف النصر 
 شقران 
 عبد العزيز 
 جلوي 
 سيف الدين 
 الوليد 
 مصعب 
 غالب 
 نهار 
 المعتصم 
 المعتز 
 عز الدين 
 يوسف 
 عبد الكريم 
 المنتصر 
 حسام 
 الحسن

مصادر

لينكات برانيه 
 

ملوك سعوديين
رؤساء وزرا سعوديين
أولياء عهد السعوديه
ال سعود
ابناء عبد العزيز ال سعود
شعرا سعوديين
عرب